*Projekts*

Informatīvais ziņojums

**„Par Eiropas Savienības budžeta Ekonomisko un finanšu jautājumu padomes 2019.gada 15. novembra sanāksmē izskatāmajiem jautājumiem”**

**1. ES Ministru padomes sanāksmes darba kārtība**

*Šī gada 15.novembrī Briselē, Beļģijā notiks Eiropas Savienības budžeta Ekonomisko un finanšu jautājumu padomes (budžeta ECOFIN) sanāksme, lai sagatavotos Samierināšanas sanāksmei ar Eiropas Parlamentu (EP), kurā paredzēts vienoties par Eiropas Savienības (ES) vispārējo budžetu 2020.gadam. Gatavošanās sanāksmei un ikgadējā budžeta apstiprināšana būs vienīgais budžeta ECOFIN darba kārtības jautājums.*

**Eiropas Savienības 2020.gada budžeta projekts**

Eiropas Komisija (turpmāk - EK) nāca klajā ar priekšlikumu nākamā gada ES budžeta projektam (turpmāk - BP) š.g. 5.jūnijā. ES Padome (turpmāk - Padome) apstiprināja savu nostāju 2019.gada 3.septembrī, savukārt, EP 2019.gada 23.oktobra plenārsēdē.

Attiecībā uz Apvienotās Karalistes (turpmāk – AK) lēmuma par izstāšanos no ES ietekmi uz 2020. finanšu gada ES vispārējo budžetu, jāņem vērā kopējais izstāšanās process[[1]](#footnote-1), BP 2020.gadam iesniegts, iekļaujot AK kā pilntiesīgu dalībvalsti, kas nozīmē, ka budžeta tāmē paredzēts, ka AK gan pilnā apmērā veiks iemaksas (pašu resursus) nākamā gada ES vispārējā budžetā, gan būs tiesīga saņemt finansējumu no tā.

EK 2020.gada BP, ņemot vērā grozījumu vēstuli Nr.1[[2]](#footnote-2), ierosina noteikt kopējās saistību apropriācijas (turpmāk - SA) 168 288,1 milj. EUR apmērā un kopējās maksājumu apropriācijas (turpmāk - MA) 153 615,3 milj. EUR apmērā. Padomes pieeja samazināja gan SA, gan MA, attiecīgi līdz 166 763,9 milj. EUR un 153 111,9 milj. EUR, tādējādi veidojot papildus elastības un rezerves ES budžetā. EP pozīcijā, kurā ir atjaunots un daudzos gadījumos pārsniegts EK BP, palielinot visas pozīcijas, SA kopapjoms apstiprināts 170 971,5 milj. EUR apmērā, bet MA kopapjoms 159 146,2 milj. EUR apmērā.

Ņemot vērā to, ka abu lēmējinstitūciju pozīcijas par BP atšķiras, š.g. 29.oktobrī tika uzsākta Samierināšanas procedūra (ilgst 21 dienu, no 29.oktobra-18.novembrim), kuras laikā abām pusēm ir jāvienojas par kopīgu dokumentu un finansējuma apjomu nākamajam gadam. 4.novembrī Samierināšanas procedūras ietvaros notika pirmā sanāksme, kur institūcijas ierasti nevienojās par budžeta kopapjomiem, savukārt, 15.novembrī, pēc budžeta ECOFIN, paredzēta otrā Samierināšanas sanāksme, kuras laikā ir jāpanāk vienošanās. Pretējā gadījumā EK ir jānāk klajā ar jaunu budžeta projekta priekšlikumu nākamajam gadam.

**Latvijas pozīcija**

**Latvija uzskata**, ka jāpanāk savlaicīga vienošanās par ikgadējo budžetu, bez paralēlo jautājumu savstarpējas sasaistes. Turklāt, uzsveram, ka jāapstiprina budžeta kopapjoms, kurš ir iespējami pietuvināts Padomes apstiprinātajai pozīcijai. Latvija neatbalsta EP pozīcijā pārkāptos ikgadējo apropriāciju ierobežojumus. Budžetā jānodrošina gan pietiekamas rezerves neparedzētiem gadījumiem, gan finansējums programmu ieviešanai.

Latvijas **prioritātes** ir pietiekami līdzekļi kohēzijas politikas programmām, pamatojoties uz dalībvalstu iesniegtajām finansējuma apguves prognozēm, lauksaimniecības nozares vajadzībām un krīžu risināšanai, kā arī ārpolitikas jomā Eiropas kaimiņattiecību instrumentam.

Latvija atbalsta turpmāku Eiropas savienošanas instrumenta transporta un enerģētikas atzaru stiprināšanu, jo Latvijas interesēs ir Latvijas un Baltijas valstu turpmāka integrēšana Eiropas enerģētikas un transporta infrastruktūras tīklos; tādu Latvija nozīmīgu pārrobežu projektu kā Rail Baltica un Baltijas valstu energotīklu sinhronizācijas ar Eiropas tīkliem īstenošana.

Horizontāli BP atbalstām ieplānotos resursus stratēģiskajai komunikācijai; norādām uz iespējām administratīvo izdevumu jomā arī turpmāk racionāli izmantot resursus.

**Kompromisa panākšanai starp abām budžeta lēmējinstitūcijām, Latvija ir gatava izvērtēt tālāku administratīvo izdevumu pārskatīšanu un potenciālos samazinājumus iepretim darbības izdevumiem.**

**2. Latvijas delegācija**

Delegācijas vadītāja: **Sanita Pavļuta-Deslandes,** LR pastāvīgā pārstāve ES ārkārtējā un pilnvarotā vēstniece

Delegācijas dalībnieki: **Baiba Jurisone**, LR Finanšu ministrijas nozares padomniece ES budžeta jautājumos

**Antra Esenberga**, LR Finanšu ministrijas Fiskālās politikas departamenta ES budžeta un finansējuma nodaļas vadītāja

Finanšu ministrs J.Reirs

Esenberga, 67083869

[Antra.Esenberga@fm.gov.lv](mailto:Antra.Esenberga@fm.gov.lv)

1. 2019.gada 29.oktobrī Eiropadome (rakstiskajā procedūrā) lēma par AK izstāšanās termiņa pagarināšanu līdz 2020.gada 31.janvārim, atvēlot ilgāku laiku izstāšanās līguma ratifikācijai, vienlaikus saglabājot AK pilntiesīgas dalībvalsts statusu. Saskaņā ar 2018.gada 25.novembra AK izstāšanās līguma projektu, kurš nav ratificēts, AK tiks uzskatīta par pilntiesīgu dalībvalsti līdz 2020.gada 31.decembrim. Gadījumā, ja AK izstājas bez vienošanās, tā tiks uzskatīta par trešo valsti sākot no izstāšanās dienas. [↑](#footnote-ref-1)
2. Saskaņā ar finanšu noteikumiem, kurus piemēro ES vispārējam budžetam (Finanšu regulas (Nr. 1046/2018) 42.pants), EK, balstoties uz informāciju, kura nav bijusi pieejama uz ES BP publicēšanas brīdi, ir tiesīga nākt klajā ar grozījumiem sākotnēji ierosinātajam BP, tostarp apvienot šo informāciju ar grozījumiem, kuri regulāri jāveic kārtējā finanšu gada rudenī, pamatojoties uz atjaunotajām lauksaimniecības izdevumu un ieņēmumu prognozēm. Ar 2020.gada BP grozījumu vēstuli EK nāca klajā š.g. 16.oktobrī. [↑](#footnote-ref-2)